Rowers oorval gaste by wêreldbekende Kaapse hotel | Netwerk24
Deur Maygene de Wee 17 Julie 2019 14:44
Die Belmond Mount Nelson Hotel. Foto: Michael Hammond
Die rowers, wat glo almal klapmusse gedra het, het volgens die polisie in twee voertuie – 'n wit Toyota Corola en 'n wit Volkswagen Polo – opgedaag.
By die ingangshek het hulle 'n veiligheidswag oorrompel en sy slaanstok en handradio afgevat.
Terwyl twee van die rowers by die veiligheidswag agtergebly het, is die res na die hotel self.
Hier het hulle in die ontvangsarea van die hotel gaste, ander personeellede, insluitend veiligheidswagte, oorrompel en met voorhamers glaskaste waarin juweliersware uitgestal is, stukkend geslaan en die juweliersware gebuit. Hulle het die mense almal van hul persoonlike items beroof.
Daarna is van hulle na die kroeg waar hulle gaste wat daar gekuier het, van hul selfone beroof het.
Kontant is ook by ontvangs gesteel. Die mans het daarna in die twee voertuie van die toneel gevlug.
Kapt. Frederick van Wyk, polisiewoordvoerder, het die voorval bevestig. Hy het gesê dit het omstreeks 22:45 plaasgevind.
Van Wyk het ook bevestig dat die glaskaste waarin juweliersware uitgestal is, met voorhamers gebreek is en dat juweliersware en 'n onbekende bedrag geld by die ontvangs geroof is.
Hy het gesê dat 'n taakspan aangestel is om die rooftog te ondersoek en dat speurders nog besig is om die misdaadtoneel vir leidrade te fynkam.
Niemand is nog in hegtenis geneem nie en niemand is beseer nie.
Van Wyk het gevra dat enigiemand met inligting die Stop Misdaadnommer by 0860 010 111 moet bel.
Bekende Hollywood-sterre soos Sean Penn, Kevin Spacey en Jared Leto het al onder groot geheimhouding in dié hotel tuisgegaan.
John Lennon van The Beatles-faam het ook kort voor sy dood onder die skuilnaam Mr Greenwood in die Mount Nelson gebly.
Ander bekende gaste was Bill Clinton, voormalige president van die VSA, Winston Churchill, voormalige eerste minister van Brittanje en Sir Arthur Conan Doyle, skrywer van Sherlock Holmes-boeke.